Azərbaycan Respublikasının İqtisadiyyat Nazirliyi yanında Dövlət Vergi Xidmətinin 26 avqust 2021-ci il tarixli 2117040100851500 №-li Əmri ilə təsdiq edilmişdir.

“Mədən vergisinin bəyannaməsi”nə Əlavə № 1\*in

tərtib edilməsi Q A Y D A S I

“Mədən vergisinin bəyannaməsi”nin 1 nömrəli Əlavəsini Vеrgi Məcəlləsinin 214-cü maddəsinə əsasən Azərbaycan Rеspublikasının ərazisində mədən vеrgisinin ödəyicisi sayılan vеrgi ödəyiciləri tərəfindən “Mədən vergisinin bəyannaməsi” ilə birlikdə aşağıdakı qaydada tərtib edilərək təqdim edilir.

“Mədən vergisinin bəyannaməsi”nə Əlavə № 1 “Mədən vergisinin bəyannaməsi”ni təqdim edən vergi ödəyiciləri tərəfindən aşağıdakı qaydada tərtib edilir. Əlavənin əvvəlində göstərilmiş **“Qeyd”də** “verilmiş formanın tərtib edilməsi zamanı “+, /, %, Z” simvollarından istifadə etməyin, böyük çap hərflərlə qara və ya göy diyircəkli qələmlə doldurun” tövsiyələrə ciddi əməl olunmalıdır.

Əlavənin tərtibi zamanı qaralamalara və düzəlişlərə yol verilmir.

Əlavə illik tərtib olunur və müvafiq il üçün təqdim edilən son bəyannamə ilə birlikdə təqdim edilir.

Təqdim olunmuş Əlavədə aparılan hesablamalardakı riyazi və məntiqi səhvlər vergi orqanı tərəfindən düzəldilir və kompüter proqram vasitəsi ilə düzgün hesablanmış göstərici birbaşa bazaya daxil edilir.

“**Qeyd”**dən sonrakı “Əlavənin təqdim edildiyi vergi orqanının adı” sətrinin xanalarında böyük çap hərfləri ilə hər xanada bir hərf yazmaqla vergi ödəyicisinin qeydiyyatda olduğu vergi orqanının adı göstərilməlidir:



**Bölmə I. Vergi ödəyicisi haqqında ümumi məlumat.**

1-ci sətrin “**VÖEN”** xanalarında (hər xanada bir rəqəmlə) vergi ödəyicisinin VÖEN-i yazılır;

****

2-ci sətrdə “**Vergi dövrü**”  işarəsindən sonrakı dörd rəqəmli xanalarda əlavə hansı hesabat ilinə aiddirsə (hər xanada bir rəqəmlə) müvafiq il yazılır.

***Misal:*** *Əgər Əlavə 2021-ci il üzrə tərtib edilirsə, bu halda xanalar aşağıdakı qaydada doldurulur:*



# Bölmə 2 . FAYDALI QAZINTI EHTİYATLARININ BALANS HESABATI

Əlavənin 2-ci Bölməsinin:

* 1 №-li sütununda sətirlər sıra sayına uyğun olaraq nömrələnir;
* 2 №-li “Faydalı qazıntının adı” sütununda faydalı qazıntının adı tam olaraq əks etdirilir. Məsələn, “Xam neft”, “Təbii qaz”, “Mişar daşı”və s.;
* 3 №-li “Yatağın adı” sütununda faydalı qazıntı çıxarılan yatağın tam adı qeyd edilir;

Məsələn, “Ağsuçay”, “Üçtəpə-Qızılqaya” və s.;

* 4 №-li “Yatağın koordinatı” sütununda faydalı qazıntı çıxarılan yatağın koordinatı qeyd edilir;
* 5 №-li “”Sahənin adı” sütununda faydalı qazıntı çıxarılan sahənin adı qeyd edilir;
* 6 №-li ”Sahənin kodu” sütununda faydalı qazıntı çıxarılan sahənin kodu;
* 7 №-li ”Sahənin koordinatı” sütununda faydalı qazıntı çıxarılan sahənin koordinatı;

*Qeyd: 5-7 №-li sütunlar Ekologiya və Təbii Sərvətlər Nazirliyi üzrə Yerin təki sahəsində faydalı qazıntıların çıxarılması məqsədi ilə alınmış dağ-mədən ayırması aktında olan məlumatlar əsasında doldurulur.*

* 8 №-li ”Sahə ha-la” sütununda faydalı qazıntı çıxarılan sahənin hektarla ölçüsü;
* 9 №-li “Ehtiyatın ölçü vahidi” sütununda hər bir faydalı qazıntı üztə ehtiyatın ölçü vahidi;
* 10 №-li “Faydalı qazıntı layının qalınlığı” sütununda Ekologiya və Təbii Sərvətlər Nazirliyi tərəfindən müəyyən edilən faydalı qazıntı layının qalınlığı;
* 11 №-li “Sahənin ilkin ehtiyatının həcmi” sütununda sahənin ilkin ehtiyatının həcmi;
* 12 №-li “İlin əvvəlinə olan ehtiyatın həcmi” sütununda çıxarılan hər bir faydalı qazıntı üzrə ilin əvvəlinə olan ehtiyatın həcmi;
* 13 №-li “İl üzrə hasilatın həcmi” sütununda il üzrə çıxarılan faydalı qazıntının hasilatının həcmi”
* 14 №-li “Hasilat zamanı itkinin həcmi” sütununda hasilat zamanı itkinin həcmi əks etdirilməlidir.

**Diqqət !** Əlavənin hər sətri üzrə 15 №-li “İl üzrə hasilatın həcmi” sütunndakı məbləğ ilə 16 №-li “Hasilat zamanı itkinin həcmi” sütunundakı məbləğin fərqi bəyannamənin müvafiq sətirlərində hesabat ilinin ayları üzrə cəmi “Hasilatın həcmi” sütünlarında göstərilən məbləğlərin cəminə bərabər olmalıdır. Əlavənin məbləğ göstəri­ci­lə­ri­nin hаmısı illik hеsаbаt dövrünü əhаtə еdir.

Əlavənin “Vergi ödəyicilərinin məsuliyyəti” hissəsindən aşağı göstərilmiş “**Əlavəni təqdim edən fərdi sahibkarın və ya hüquqi şəxsin rəhbərinin S.A.A.”**, “**Baş geoloq S.A.A.”** və “**Əlavəni tərtib edən məsul şəxsin S.A.A.”** çərçivələrində vergi ödəyicisinin rəhbərinin, baş mühasibinin və bəyannaməni tərtib edən məsul şəxsin soyadı, adı və atasının adı (çərçivələrdən kənara çıxmadan) yazılmaqla onlar tərəfindən imzalanır.

**Əlavə** rəhbər şəxs tərəfindən imzalandıqdan və möhürlə təsdiqləndikdən sonra möhürün aşağı hissəsində olan “**əlavənin tərtib edilmə tarixi”**nə dair xanalarda Əlavənin tərtib edilmə tarixi qeyd olunmalıdır.

**Misal:** Vergi ödəyicisinin 2021-ci il üzrə Əlavəni rəhbər şəxs tərəfindən 15.01.2022-ci il tarixdə imzalanmış və möhürlə təsdiq edilmişdir. Bu halda, “**Əlavənin tərtib edilmə tarixi”**nə dair xanalar aşağıdakı kimi yazılır:



Vergi orqanı tərəfindən **əlavənin qəbul edilməsi №-si və tarixi** çərçivəsində daxil olma tarixi və qeydiyyat nömrəsi göstərilir.

**Əlavənin** qəbul edilməsi №-si və tarixi çərçivəsindən aşağıda **Əlavəni** qəbul edən şəxsin soyadını, adını və atasının adını (çərçivədən kənara çıxmadan) yazmaqla imzalanır.

**Əlavənin** “**poçt ştempelinin vurulma tarixi”** xanalarında əlavə poçt vasitəsilə göndərildiyi halda zərfin üzərinə vurulmuş poçt ştempelinin tarixi yazılır.

**Misal:** Vergi ödəyicisi 2021-ci il üzrə bəyannamənin **Əlavəsini** poçt vasitəsilə təqdim etmiş və bəyannamə qoyulmuş zərfin üzərinə poçt ştempelinin tarixi “**17.01.2022”** göstərilmişdir. Bu halda, vergi orqanı tərəfindən bəyannamənin “**poçt ştempelinin vurulma tarixi”** xanasında tarix aşağıdakı kimi yazılır:



**“**Poçt ştempelinin vurulma tarixi” çərçivəsindən aşağı sağ küncdəki “xüsusi otağın ştampı” çərçivəsində xüsusi otağın ştamp vurulur.

Əlavə vergi orqanına birbaşa təqdim edildikdə poçt ştempelinin vurulma tarixi üzrə xanalar doldurulmur. Əlavə internet vasitəsi ilə təqdim edildikdə vergi orqanlarına aid olunan xanalar doldurulmur.